## Telefonia, bancs i entitats financeres tornen a encapçalar les reclamacions de les persones consumidores de la Comunitat Valenciana, segons la memòria de consum elaborada per la Conselleria

*** En el conjunt de sectors, la xifra de reclamacions es manté estable mentres que les denúncies han caigut més d’un 11 %
* La directora general de Comerç subratlla que “les dades revelen una major conscienciació de la ciutadania gràcies a l’esforç d’informació que fem conjuntament amb les associacions de consumidors”**

Els servicis de telefonia, els bancs i les entitats financeres tornen a ser els sectors que més reclamacions de les persones consumidores de la Comunitat Valenciana han acumulat durant l’últim exercici.

Segons la Memòria de consum 2024, que anualment elabora la Conselleria d’Innovació, Indústria, Comerç i Turisme que dirigix Marián Cano, l’any passat es van presentar 936 reclamacions per telefonia en tota la Comunitat Valenciana i 835 vinculades a bancs i entitats financeres. El rànquing el completen els transports, les queixes dels quals van ascendir a 736. Estos tres sectors sumen el 23,4 % del total de reclamacions presentades davant l’Administració, és a dir, pràcticament la quarta part.

En l’extrem contrari, els sectors que han generat menys reclamacions de les persones consumidores són els productes de neteja (6 casos), les tintoreries (26) i el material informàtic (27).

En total, en el conjunt de la Comunitat Valenciana es van presentar 10.712 reclamacions per temes relacionats amb consum durant 2024, la qual cosa suposa un increment de tot just l’1,27 % respecte a l’any anterior.

Per províncies, a València es van registrar 6.413 casos, la qual cosa suposa un descens del 3,59 %, seguida d’Alacant (2.375 reclamacions i un augment del 5,14 %) i Castelló (1.924 reclamacions i una pujada del 15,42 %).

**Les denúncies i l’arbitratge cauen**

La Memòria de consum de 2024 també destaca que es van presentar 860 denúncies en tota la Comunitat Valenciana. Això és una caiguda de l’11,16 %.

Per províncies, este descens va ser particularment significatiu a València, a on es van interposar 193 denúncies (un 37,94 % menys que l’any anterior). A Alacant es van presentar 439 denúncies (un 11,76 % menys), mentres que a Castelló van ser 228 (augment del 42,50 %).

La directora general de Comerç, Artesania i Consum, Maribel Sáez, ha destacat que “les dades d’esta memòria constaten també una major conscienciació de la ciutadania perquè les consultes que es van atendre en els diversos servicis territorials de Comerç i Consum de la Generalitat han crescut en un 9,17 %, mentres que les sol·licituds d’arbitratge han caigut un 25 %”.

**Treball conjunt**

En este sentit, Sáez ha subratllat que “esta major conscienciació social és fruit del treball de formació en la informació que es dona en les persones consumidores i que estem desenrotllant, de manera conjunta, la Direcció General de Consum i les associacions de consumidors”.

En xifres absolutes, l’any passat en tota la Comunitat Valenciana es van atendre 9.480 consultes o peticions d’informació, de les quals 4.829 a València, 3.327 a Castelló i 1.324 a Alacant. Per la seua part, les juntes arbitrals van rebre 1.970 sol·licituds d’intervenció, una quarta part menys que en 2023.

Cal destacar que en 2024, més de la mitat de les sol·licituds d’arbitratge (51,41 %) es van concentrar en tan sols dos sectors: la telefonia (515 casos) i els subministraments d’energia elèctrica, aigua i gas (501 casos).

Fecha: 10/05/2025